DEFENSEM I CONSTRUÏM LA NOSTRA ORGANITZACIÓ

La reforma laboral, en particular del govern del PP, ha comportat un greu retrocés en les condicions laborals dels treballadors i treballadores, manllevant-nos drets que van costar molts anys de lluita i de combat.

El govern de Rajoy ha comptat amb la majoria de mitjans de comunicació per imposar les seves reformes criminalitzant l’activitat del nostre sindicat. Altres veus, sorgides d’una pretesa esquerra, també han col·laborat a aquesta agressió a la nostra organització en titllar-la de “casta”.

La negació al dret de la negociació col·lectiva ha estat una bomba a la línia de flotació de la nostra organització, de la mateixa manera que la persecució a més de 300 companys a l’empara de la interpretació de l’Art. 315. 3 del Codi Penal.

És per això que es fa imprescindible incrementar la nostra activitat en defensa del nostre sindicat, actuant amb determinació en la constitució de seccions sindicals i en l’increment de l’afiliació, veritable raó de ser de la nostra organització, com a eina dels treballadors i les treballadores.

Per això, l’11è Congrés de la UGT de Tarragona, celebrat a Montblanc, el 10 de novembre de 2016, resol:

**Instar i donar el suport necessari a les federacions per a constituir seccions sindicals a cada centre de treball, així com iniciar una campanya d’afiliació que ens permeti doblar el nombre d’afiliats al nostre territori durant el mandat, així com continuar en la defensa dels més de 300 sindicalistes imputats, exigint la derogació de l’Art. 315. 3 del Codi Penal.**